La versió teatral del joc de cartes La Fallera Calavera arriba al municipi este divendres
07 de juny 2022

A partir del conegut joc de cartes La Fallera Calavera d'Enric Aguilar, i les seues corresponents ampliacions, sorgix la versió teatral d'esta història tan tètrica com divertida, d'Eduard Costa i Enric Aguilar. Que el joc haja tingut tanta repercussió, tant en les xarxes socials com en els àmbits dels jocs de taula, va generar la idea de fer una recreació amb actors de la divertida i èpica trajectòria que marca una fallera que, sense saber per què, en 2707 torna a la vida durant la Nit de Tots Sants i es veu obligada a jugar al joc que porta el seu nom per a reclamar venjança i que el seu esperit puga estar en pau per sempre.

La representació tindrà lloc este divendres 10 de juny a les 20.30 hores a la Casa Municipal de Cultura del Port de Sagunt. La comèdia és en valencià i té una duració de 90 minuts. Així mateix, l'entrada té un preu de nou euros, que es pot comprar a través de [servientradas](https://www.servientradas.com/espectaculo/AYUNTAMIENTO_DE_SAGUNTO/6/la-fallera-calavera.html).

Quant a la protagonista de l'obra, en esta aventura no estarà sola, ja que, seguint els consells del savi Oracle de la Dama d'Elx, farà que l'acompanyen tant la Reina de les Festes de Castelló, així com la _Bellea_ del Foc d'Alacant –les dos també zombis, que van morir en circumstàncies estranyes-.

L'objectiu és arribar a Benidorm, on el poder malvat s'ha instaurat i no deixa cabuda ni a la diversitat ni a la lliure propagació de les festes populars, i que a més ha instaurat el xoriç com a nou ingredient per a preparar la paella. És a dir, ara l'arròs amb coses és la recepta oficial.

La Fallera, la Reina de les Festes de Castelló i la _Bellea_ del Foc trobaran en el seu arriscat camí personatges tan populars de la iconografia valenciana, com són la Dama d'Elx, Tombatossals, Jaume I, el Capità Moro d'Alcoi, Dj Ximo, Monleón i les seues Monleonetes.

L'ajuda del públic serà vital perquè estes heroïnes i representants de les nostres festes més emblemàtiques puguen arribar a bon port i aconseguir el seu objectiu. Una obra divertida, disbaratada i que, a més, ens permet fomentar el nostre característic esperit d'autocrítica, així com una revisió dels nostres valors culturals i festius.

![](/media/k3yhaqgl/c-fallera-calavera.jpg?width=587&height=830)

*   [](http://www.facebook.com/sharer.php?u=https://aytosagunto.es/va/actualitat/la-versio-teatral-del-joc-de-cartes-la-fallera-calavera-arriba-al-municipi-este-divendres/ "Facebook")
*   [](http://twitter.com/share?url=https://aytosagunto.es/va/actualitat/la-versio-teatral-del-joc-de-cartes-la-fallera-calavera-arriba-al-municipi-este-divendres/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-versio-teatral-del-joc-de-cartes-la-fallera-calavera-arriba-al-municipi-este-divendres/ "Linked In")
*   [](mailto:?body=https://aytosagunto.es/va/actualitat/la-versio-teatral-del-joc-de-cartes-la-fallera-calavera-arriba-al-municipi-este-divendres/)